Joi, 29 februarie, credinciosul Vasile Fodoruț, tatăl preacucernicului părinte Vasile Fodoruț, parohul bisericii "Sfântul Ierarh Iosif Mărturisitorul" din Municipiul Baia Mare și inspector onorific al sectorului social-filantropic, a fost condus astăzi, pe ultimul drum pământesc, trecând la cele veșnice acum câteva zile.
Slujba înmormântării a fost oficiată de un numeros sobor de preoți în frunte cu preacuviosul părinte arhimandrit Dr. Casian Filip, vicar eparhial, în curtea lăcașului de închinare. Între slujitori amintim pe Pr. Fabian Coroian, protopopul Băii Mari, Pr. Vasile Aurel Pop, protopopul Sighetului, Protos. Serafim Bilț, eclesiarhul Catedralei Episcopale "Sfânta Treime", Pr. Andrei Pop, inspector în cadrul sectorului social-filantropic și misionar, Pr. Adrian Morar, referent, Pr. Gheorghe Uluci, secretar al Protopopiatului Sighet.
Cu acest prilej, arhimandritul Casian a transmis mesajul de condoleanțe din partea ierarhilor Episcopiei Maramureșului și Sătmarului, cuvinte de mângâiere și întărire sufletească.
De asemenea, preacuviosul părinte arhimandrit Dr. Ioachim Tomoiagă, consilier social-filantropic și misionar a rostit un cuvânt de învățătură în care a vorbit despre timpul și valoarea vieții, timp care este sfințit prin rugăciune. Cu adevărat, adormitul întru Domnul a fost "un stâlp al familiei, un suflet bun și iubitor, care a părăsit această lume pământească, lăsând în urmă o mare de amintiri prețioase".
Dumnezeu să îl ierte și să îl odihnească! Veșnica lui pomenire din neam în neam!